b'\n_START_ARTICLE_\nPastorek (roman)\n_START_SECTION_\nZgodba\n_START_PARAGRAPH_\nGlavni protagonist v romanu avtorja Jurija Hudolina, Benjamin Zakraj\xc5\xa1ek, se skupaj z mamo Ingrid po lo\xc4\x8ditvi od Benjaminovega o\xc4\x8deta Vladimirja iz Ljubljane preseli v Panule, majhno zakotno vasico blizu Pule, v hrva\xc5\xa1kem delu Istre. Oba z mamo v Lorisu \xc4\x8civitku, Benjaminovem o\xc4\x8dimu, vidita mo\xc5\xbea, ki bi jima lahko zagotovil normalno dru\xc5\xbeinsko \xc5\xbeivljenje, ki si ga prej zaradi Vladimirjevega pono\xc4\x8devanja niso mogli ustvariti. Loris se izka\xc5\xbee za povsem druga\xc4\x8dno osebo, kot je sprva kazalo, da bo. Je povzpetnik, ki ima v lasti ve\xc4\x8dino Panul. Na svoji zemlji vlada s trdo roko, zna\xc5\xa1a se nad vsemi, ki so zaposleni pri njem, \xc5\xa1e najbolj pa nad Ingrid in Benjaminom, ki sta mu kot su\xc5\xbenja. Delata v njegovih gostilnah, na kmetiji, Ingrid povrh vsega skrbi \xc5\xa1e za njunega sina Friderika, ki je Lorisovo najve\xc4\x8dje veselje in ponos, saj je z njim dobil naslednika, ki mu zagotavlja, da \xc4\x8civitkova \xc2\xbbdinastija\xc2\xab\xc2\xa0ne bo propadla. Loris manipulira z obema. Ingrid javno vara in jo na koncu pripravi do tega, da znori in se znajde v umobolnici. Lorisova ljubica Vesna Cikati\xc4\x87 je hkrati njegova poslovna partnerica, s pomo\xc4\x8djo katere za\xc4\x8dne \xc5\xa1iriti svoje lastni\xc5\xa1tvo z zidanjem nove gostilne in ustanavljanjem novega gradbenega podjetja, v katerem brezpla\xc4\x8dno poleg Benjamina dela \xc5\xa1e skupina Bosancev. Od odhoda Ingrid v umobolnico v Pulo naprej je Benjamin prepu\xc5\xa1\xc4\x8den sam sebi. V uteho so mu le knjige, ki mu jih po\xc5\xa1ilja o\xc4\x8de. Ob prebiranju Aristotela, Cankarja, Pre\xc5\xa1erna in Tolstoja pozabi na svoje ni\xc4\x8dvredno \xc5\xbeivljenje, ki ga \xc5\xbeivi v vasi bogu za hrbtom, dale\xc4\x8d od Ljubljane, prijateljev in mame. Na koncu romana Benjamin stori odlo\xc4\x8dilen korak in pobegne v Ljubljano, kjer \xc5\xbeivi njegov o\xc4\x8de, a ga takrat sploh ni doma, saj je na \xc5\xa1tirimese\xc4\x8dnem potovanju po Ju\xc5\xbeni Ameriki.'